Nuwe tegnologie kan seewater suiwerDie navorsingspan by hul “aanleg” (Foto: Jeff Fitlow/Rice Universiteit) Nuwe tegnologie kan seewater vir huishoudings suiwer, en dit boonop doen sonder om van elektrisiteit gebruik te maak. Dié nuwe stelsel is deur die Rice Universiteit se Center for Nanotechnology Enabled Water Treatment (NEWT) ontwikkel, en die navorsingsverslag is in die vaktydskrif, Proceedings of the National Academy of Sciences, gepubliseer. Die stelsel behels panele wat gebruik maak van swart nanopartikels wat sonlig absorbeer, wat nanofotone genoem word, en wat in die membraan aangebring word, wat dan die distilleringsproses aanhelp. Deur die sonlig op die partikels te fokus, kan die proses geweldig versnel word. Konvensionele ontsoutingsaanlegte maak van groot hoeveelhede elektrisiteit gebruik, wat dit duur maak om ontsouting te doen in lande waar elektrisiteit duur is. Met dié nuwe stelsel kan vir elke vierkante meter van die toestel se paneel ses liter skoon water opgelewer word. Dít sonder om elektrisiteit te gebruik, of waar min elektrisiteit beskikbaar is, ’n beperkte hoeveelheid krag in te span.